《袁术》
清代·缪沅

公路浦前白日昏，千重骇浪犹腾奔。袁曹昔时争战地，秋原尚腾黄云屯。

兄弟阋墙事堪叹，术也仇绍翻结瓒。谬算适足羞先公，强云图谶天所赞。

里谣谁记当涂高，僣号不闻阎象谏。符命之说诚荒唐，当车有臂疑螳螂。

江淮冻饥士卒死，宫中日夜为荒亡。蛾眉皓齿竞害宠，冯家小女悲悬梁。

灊山之败所自致，江亭奔窜如亡羊。堆床十斛仅麦屑，一勺入口无蜜浆。

当时割据意何取，离离满目悲禾黍。我来袁浦为吊古，老龙昼眠蛟夜舞，鲸波蚀尽战场土。

作者简介：（1672—1730）江苏泰州人，字湘芷，一腾湘沚，又字澧南。康熙四十八年进士，授编修，官至刑部左侍郎。工诗，少时与宝应王式丹等号江左十五子。有《馀园诗钞》。